দেশ-কালের সীমাবদ্ধতা বা অসীমতা দুটোই আমাদের সাধারণ বোধের বাইরে। বহু আগে, আজ থেকে প্রায় দু’হাজার পাঁচশো বছর আগে, গ্রীক দার্শনিক আর্খিটারাস (খ্রীষ্টপূর্ব ৪২৮-৩৪৭) এই প্রপঞ্চের উপস্থাপনা করেছিলেন। আর্খিটাস ছিলেন প্ল্যাটোর বন্ধু ও একজন পীথাগোরিয়ান। আর্খিটাস বললেন, মহাবিশ্বের প্রান্তে পৌঁছে যদি একটা বর্শা ছোঁড়া হয় তবে কি সেই বর্শা প্রতিফলিত হয়ে ফিরে আসবে নাকি এই বিশ্ব থেকে অদৃশ্য হয়ে যাবে? আর্খিটাসের এই প্রপঞ্চ মহাবিশ্বের চরিত্র নিয়ে একটা মূল প্রশ্ন রেখেছে। গ্রীক দর্শনের স্টইক ধারা এর উত্তরে এরিস্টোটলকে বর্জন করে বলেছিল নক্ষত্র মণ্ডলের পরে মহাবিশ্ব শেষ হয়ে যায় নি, বরং তার পরে এক বিশাল শূন্যতার অবস্থান। স্টইকদের কাছে সমগ্র মহাবিশ্বই ঈশ্বরের ভূমিকা পালন করছিল। স্টইকদের পথ ধরেই রোমান কবি লুক্রেসিয়াস (খ্রীষ্টপূর্ব ৯৯ – ৫৫) লিখেছিলেন “মহাবিশ্ব কোন দিকেই বদ্ধ নয়, যদি সে বদ্ধ থাকত তাহলে নিশ্চয় তার একটা সীমানা থাকত। কিন্তু কোন কিছুর সীমানা তখনই থাকতে পারে যখন তার বাইরে কিছু থাকে…মহাবিশ্বে যে কোন স্থানেই একজন থাকুক না কেন, মহাবিশ্ব সেই স্থান থেকে সর্বদিকেই অসীম পর্যন্ত বিস্তৃত।” আজ দু’হাজার বছর পরে আধুনিক কসমোলজীতে লুক্রেসিয়াসের কথা হয়তো সত্য হতে চলেছে।